Gospod

Marjan Fank

generalni direktor Policije

Številka: 007-185/2017/1 (141-02)

Datum: 23. 5. 2017

Na podlagi drugega in tretjega odstavka 23. člena Zakona o državni upravi (Uradni list RS, št. 113/05 – uradno prečiščeno besedilo, 89/07 – odl. US, 126/07 – ZUP-E, 48/09, 8/10 – ZUP-G, 8/12 – ZVRS-F, 21/12, 47/13, 12/14, 90/14 in 51/16) ter 3. člena in tretjega odstavka 4. člena Zakona o organiziranosti in delu v policiji (Uradni list RS, št. 15/13, 11/14, 86/15 in 77/16; ZODPol) izdajam

**TEMELJNE USMERITVE**

**ZA IZDELAVO SREDNJEROČNEGA NAČRTA RAZVOJA IN DELA POLICIJE ZA OBDOBJE 2018–2022**

**I. UVOD**

Ministrstvo za notranje zadeve (v nadaljnjem besedilu: ministrstvo, MNZ) na podlagi 3. člena ZODPol med drugim določa razvojne, organizacijske, kadrovske in druge temeljne usmeritve za delo policije ter usmerja in nadzoruje izvajanje nalog in pooblastil policije. S temeljnimi usmeritvami za izdelavo srednjeročnega načrta razvoja in dela policije določa temeljne razvojne cilje na posameznih področjih dela policije ter usmeritve za izvajanje nalog in ukrepov, potrebnih za njihovo uresničitev.[[1]](#footnote-1) Temeljne usmeritve se pripravljajo za obdobje petih let.

Skladno s 3. členom Pravilnika o usmerjanju in nadzoru policije mora srednjeročni načrt razvoja in dela policije vsebovati zlasti naslednja področja njenega dela: kriminaliteta, javni red in mir, cestni promet, državna meja in nezakonite migracije, policijsko delo v skupnosti ter vodenje in upravljanje policije, ter ukrepe na področju zaposlovanja, opreme in investicij v policiji.

**II. METODOLOGIJA**

V dokumentu so navedeni temeljni razvojni cilji na posameznih področjih dela policije z usmeritvami za izvajanje nalog in ukrepov, potrebnih za njihovo uresničitev. Določene so posamezne prednostne naloge, pomembne za načrtovanje razvoja in dela policije v obdobju 2018–2022, ter tudi kazalniki uspešnosti uresničevanja ciljev.

Podlaga za pripravo srednjeročnih ciljev, usmeritev in nalog policije je Resolucija o dolgoročnem razvojnem programu policije do leta 2025 – »Kakovostna policija za varno Slovenijo«. Upoštevana so tudi varnostna tveganja in grožnje, kot izhaja iz predloga Resolucije o nacionalnem programu preprečevanja in zatiranja kriminalitete za obdobje 2018–2022, določbe Resolucije nacionalnega programa varnosti cestnega prometa za obdobje 2013–2022 ter ugotovitve Direktorata za policijo in druge varnostne naloge MNZ, ki izvaja sistemske nadzore nad delom policije in naloge reševanja pritožb nad delom policistov.

Poleg tega usmeritve temeljijo na ocenah stanja in trendov, podanih na podlagi javnomnenjskih raziskav o ocenah in stališčih prebivalcev Republike Slovenije (v nadaljnjem besedilu: RS) o delu policije, statističnih analiz gibanja varnostnih pojavov na posameznih delovnih področjih policije ter odgovorov vodstvenega kadra Generalne policijske uprave in policijskih uprav iz usmerjenih vprašalnikov o temeljnih usmeritvah za tekoče in prihodnje srednjeročno obdobje. Kot podlaga so bili upoštevani še pozitivne izkušnje in slabosti pri izvajanju Temeljnih usmeritev za pripravo srednjeročnega načrta dela policije za obdobje 2013–2017 ter različni strateški dokumenti na mednarodni in nacionalni ravni, ki neposredno ali posredno opredeljujejo prednostne cilje oziroma dejavnosti policije pri zagotavljanju notranje varnosti.

Pri pripravi usmeritev je bilo upoštevano, da je zmanjšanje števila obravnavanih varnostnih pojavov v letih 2015 in 2016 lahko odraz dejavnosti policije pri obvladovanju migrantskih tokov in dolgotrajne policijske stavke v tem obdobju.

V III. poglavju so podrobneje razčlenjeni poslanstvo, vrednote in vizija policije, saj je pri uresničevanju usmeritev pomembno, da jih razume in sprejme sleherni izvajalec, od policista do generalnega direktorja Policije. V IV. poglavju so pri strateških ciljih določeni najpomembnejše srednjeročne usmeritve in ukrepi za naslednjih pet let, natančnejše usmeritve pa se določajo z vsakokratnimi letnimi usmeritvami.

**III. POSLANSTVO, VREDNOTE, VIZIJA**

**POSLANSTVO**

* ZAGOTAVLJANJE VARNOSTI POSAMEZNIKOM IN SKUPNOSTI
* VAROVANJE ČLOVEKOVIH PRAVIC IN TEMELJNIH SVOBOŠČIN
* KREPITEV PRAVNE DRŽAVE

**Poslanstvo policije** izraža namen njenega obstoja in opredeljuje storitve, ki jih omogoča posamezniku ali skupnosti (lokalni, državni, evropski oziroma mednarodni). Poslanstvo mora vzbujati zaupanje v policijo kot državotvoren organ, njene uslužbence motivirati za kakovostno opravljeno delo, njihove vodje pa za učinkovito vodenje. Poslanstvo mora biti stabilno in neodvisno od trenutnih družbenih razmer.

**VREDNOTE**⮱ zakonitost, strokovnost IN profesionalnost

⮱ integriteta

⮱ pripadnost poklicu

⮱ odličnost

⮱ TRANSPARENTNOST

⮱ KOMUNIKACIJA

Vrednote so »duša« policije kot organizacije in kot skupnosti njenih uslužbencev. So odraz (pričakovanih) prioritet in osebnostnih lastnosti, ki kažejo, kako bodo policija in njeni uslužbenci uresničevali svoje poslanstvo in sledili viziji. Z vrednotami se mora identificirati vsak zaposleni.

**Zakonitost, strokovnost in profesionalnost** so vrednote, ki zagotavljajo opravljanje policijskih nalog in uporabo policijskih pooblastil tako, kot določajo zakoni in podzakonski predpisi. Spoštovanje splošnih pravnih načel in internih aktov policije ter opravljanje nalog v duhu uresničevanja njenega poslanstva zagotavljata profesionalnost policijskega dela.

**Integriteta** policiste zavezuje, da niso politično dejavni, da naloge opravljajo neodvisno od interesov posameznikov ali skupin, da so osredotočeni na zakonito in profesionalno opravljanje policijskih nalog ter da so neodzivni glede koruptivnih in drugih negativnih vplivov. Pri tem se tudi sami izogibajo družbeno nesprejemljivim ravnanjem in nasprotju interesov.

**Pripadnost poklicu** se odraža s spoštovanjem poklica policist, ponosom nositi ali uporabljati (urejeno) policijsko uniformo in druge oznake policije, spoštovanjem hierarhično urejene policijske organizacije ter medsebojnim sodelovanjem in varovanjem.

Vrednota **odličnosti** se najbolj kaže v prizadevanju slehernega policista, da bo policijsko nalogo izvedel čim bolje. Policija je lahko zadovoljna le z najboljšim, kar počne, pa naj gre za družbeno odgovornost pri zagotavljanju varnosti ali za zagotavljanje varnosti policistov. Odličnost se meri tudi z zadovoljstvom uporabnikov storitev, ki se odraža z rezultati javnomnenjskih raziskav, mednarodnimi priznanji ali ustnimi oziroma pisnimi zahvalami posameznikov ali institucij.

Policija kot državni organ mora zagotavljati **transparentnost** svojega dela tako za nadzorne organe kot tudi za javnost in posameznike. Izjema so lahko le z zakonom varovani podatki in informacije.

**Komunikacija** je vrednota in veščina, ki ne sme biti zapostavljena, saj je vsaka vase zaprta organizacija neučinkovita. V ožjem smislu pomeni vzeti si čas za pogovor z ljudmi, pozdravljanje na ulici ali pozdrav ob začetku policijskega postopka, pri čemer policija zadnja desetletja sama opozarja na pomanjkljivo komunikacijo v lokalnem okolju (»vzeti si čas za pogovor z ljudmi«). V širšem smislu pa pomeni obveščanje javnosti o rezultatih dela, načrtovanih dejavnostih policije in odkrivanju varnostnih pojavov ali pa nasvete za samozaščitno ravnanje prebivalcev. Pri tem policija ne sme zanemariti komunikacije na mednarodni ravni.

**VIZIJA**

PROAKTIVNO DELOVANJE POLICIJE KOT TEMELJ

VARNOSTI, ZAUPANJA IN ZADOVOLJSTVA

Vizija je želeni cilj ob koncu načrtovanega obdobja, ki daje odgovor na vprašanje, kakšno organizacijo si želimo čez pet let. Vanjo morajo verjeti in ji zaupati vsi zaposleni, še posebno vodje.

**Proaktivno delo** policije pri zagotavljanju varnosti posameznika in skupnosti mora imeti prednost pred reaktivnimi postopki. Policija mora biti pripravljena na vse možne varnostne pojave, zbirati informacije in biti prisotna ter prepoznavna v lokalni, državni in mednarodni skupnosti: pri tujih varnostnih organih, institucijah Evropske unije (v nadaljnjem besedilu EU), na zahodnem Balkanu ipd. Pripravljenost na varnostne izzive se mora izražati tudi z ustreznim predhodnim usposabljanjem.

Policija v smislu svojega poslanstva zagotavlja **varnost**, tj. varnost posameznika in globalno varnost. Pri tem mora maksimalno zagotavljati tudi varnost policistov samih.

Policija bo deležna **zaupanja** javnosti, dokler bo sledila svojemu poslanstvu in spoštovala lastne vrednote. Zaupanje je treba vsakodnevno graditi, spodbujati in vzdrževati z verodostojnimi dejanji in strokovnostjo. Uspešnost in učinkovitost policije sta odvisni tudi od stopnje zaupanja njenih uslužbencev neposredno nadrejenim in vodstvu.

Odlično opravljena policijska naloga je porok za **zadovoljstvo** posameznika, družbe ali globalne skupnosti, ki ji policija zagotavlja svoje storitve. Zadovoljen uslužbenec policije pa soustvarja ugled in zaupanje celotnega organa.

**IV. STRATEŠKI CILJI**

Za uresničevanje vizije in opravljanje svojega poslanstva z upoštevanjem temeljnih vrednot naj policija pri pripravi srednjeročnega načrta razvoja in dela upošteva usmeritve znotraj posameznih strateških ciljev.

1. **PREPREČEVANJE, ODKRIVANJE IN PREISKOVANJE KAZNIVIH DEJANJ**

Čeprav za Slovenijo še vedno velja ocena nizke stopnje ogroženosti zaradi mednarodnih oblik organiziranega kriminala in terorizma, je po drugi strani kot članica EU vključena v zagotavljanje globalne varnosti. Mednarodna kriminaliteta poteka tudi na območju Slovenije ali čez njo ob sodelovanju njenih prebivalcev. Tudi računalniška kriminaliteta, ki je v polnem razmahu, ne pozna meja.

Kriminalna dejavnost se od klasičnih načinov izvrševanja seli v območje spletnega omrežja, pri čemer izkorišča njegove prednosti, kot sta cenovno ugodnejše ali celo brezplačno komuniciranje ter možnost uporabe kriptiranja. Za policijo in preiskovanje kaznivih dejanj je posebna težava temačni splet (darknet), ki ustvarja nove priložnosti za kazniva dejanja in oblike organizirane kriminalitete. Na darknetu že potekajo preprodaja prepovedanih drog in orožja, spolna zloraba otrok ter druga kazniva dejanja računalniške kriminalitete.

Policija mora biti v boju zoper kriminaliteto organizacijsko in kadrovsko prilagodljiva njenemu gibanju in novim pojavnim oblikam, s katerimi se storilci in kriminalne združbe prilagajajo okolju v najširšem smislu. Od leta 2013 dalje statistični podatki kažejo zmanjševanje števila obravnavanih kaznivih dejanj, vendar se policija ne sme zanašati le na to in na svojo večjo učinkovitost pri obravnavanju znane kriminalitete, ampak se mora intenzivno usmeriti v odkrivanje novih pojavnih oblik kaznivih dejanj.

Policija mora:

* sodelovati pri načrtovanju in izvajanju skupnih ukrepov držav članic, institucij EU, agencij ter partnerjev zunaj EU, ki se izvajajo kot projekti Evropske večdisciplinarne platforme proti grožnjam kriminala (EMPACT) znotraj Političnega cikla EU za organiziran kriminal in hude oblike mednarodnega kriminala za obdobje 2018–2021;
* nameniti posebno pozornost odkrivanju in preiskovanju hudih oblik organizirane kriminalitete, gospodarske kriminalitete z veliko pridobljeno premoženjsko koristjo, kaznivih dejanj v škodo finančnih interesov RS in EU ter korupcije, pri čemer je treba okrepiti medinstitucionalno in mednarodno sodelovanje;
* nadaljevati dejavnosti, ki se nanašajo na odkrivanje, preprečevanje in preiskovanje kaznivih dejanj na vseh področjih računalniške kriminalitete, s poudarkom na zlorabi otrok, trgovini z ljudmi, prepovedanih drogah, orožju in odkrivanju zgodnjih oblik nasilne radikalizacije;
* okrepiti kriminalistično pridobivanje in vrednotenje informacij o kriminalnih dejavnostih, zlasti pri ugotavljanju sodobnih izvršitvenih oblik terorizma in nasilne radikalizacije, ki so resna varnostna grožnja življenju, osebni varnosti in premoženju ljudi v Sloveniji ali drugih državah;
* v svoje delo integrirati učinkovit proaktivni pristop z obdelavo podatkov o potnikih v letalskem prometu z namenom preprečevanja, odkrivanja in preiskovanja terorističnih in drugih hudih oblik kaznivih dejanj;
* znotraj Uprave kriminalistične policije vzpostaviti centralno vodeno skupino za ciljno iskanje oseb, ki bo delovala na območju celotne države;
* okrepiti preiskovanje kaznivih dejanj premoženjske kriminalitete, zlasti tistih z najnižjo stopnjo preiskanosti, ki vplivajo na občutek varnosti ljudi.

Kazalniki uspešnosti uresničevanja strateškega cilja:

* število posameznih vrst dejavnosti slovenske policije v projektih EMPACT (nosilec projektov, sodelovanje, posredovane informacije, skupni akcijski dnevi …) in število mednarodnih policijskih preiskav;
* delež porabljenih evropskih sredstev iz Akcijskega načrta za črpanje sredstev Sklada za azil, migracije in vključevanje ter Sklada za notranjo varnost;
* število obravnavanih kaznivih dejanj gospodarske kriminalitete, ki presegajo veliko premoženjsko korist, kaznivih dejanj v škodo proračuna RS in EU ter kaznivih dejanj korupcije;
* delež usposobljenih policistov za preiskovanje hujših oblik gospodarske in korupcijske kriminalitete;
* delež usposobljenih preiskovalcev za računalniško kriminaliteto in digitalno forenziko;
* število opremljenih policijskih enot z ustrezno računalniško opremo za preiskovanje računalniške kriminalitete;
* število operativnih in strateških izdelkov v procesu kriminalističnega pridobivanja in vrednotenja informacij;
* število identificiranih osumljencev na podlagi avtomatizirane in ročne obdelave podatkov o letalskih potnikih;
* vzpostavljeno delovanje centralno vodene skupine za ciljno iskanje oseb na državni ravni;
* delež preiskanih kaznivih dejanj premoženjske kriminalitete, zlasti vlomov in tatvin vozil.

1. **VZDRŽEVANJE JAVNEGA REDA**

Stanje javnega reda se je v zadnjem petletnem obdobju bistveno izboljšalo, saj se število evidentiranih kršitev javnega reda na vseh področjih nenehno zmanjšuje. Gibanje posameznih obravnavanih kršitev je bilo odvisno tudi od spremembe zakonodaje in uveljavljene sodne prakse (npr. nasilje v družini in prodaja alkoholnih pijač pijanim osebam). Več je bilo obravnavanih kršitev zakona o orožju, kar lahko pripišemo tudi večji intenzivnosti policije pri odkrivanju nezakonite posesti orožja in doslednem preverjanju okoliščin posesti legalnega orožja pri obravnavi drugih prekrškov.

Tudi pri javnem redu se pojavljajo nove oblike vzbujanja nestrpnosti z uporabo svetovnega spleta, objavami na različnih družbenih omrežjih in uporabo različnih predmetov oziroma simbolov. Policija bo morala tudi tukaj prilagajati način preprečevanja in odkrivanja nestrpnosti kot kršitev javnega reda in miru. Občutljivost in zahtevnost obravnave takšnih prekrškov od policije zahteva ustrezno usposobljenost policistov zaradi nepristranskega ugotavljanja dejanskega stanja in strokovnega ukrepanja. Športne prireditve in (ne)napovedani javni shodi bodo tudi v prihodnosti od policije zahtevali angažirano varovanje javnih zbiranj.

Policija mora:

* z uporabo novih metod dela preprečevati kazniva ravnanja in zagotavljati varnost na javnih zbiranjih, zlasti ko obstaja verjetnost, da bo javni red huje in množično kršen;
* usposabljati policiste za ugotavljanje dejanskega stanja in odgovornosti storilca prekrška vzbujanja nestrpnosti s poudarkom na novih izvršitvenih oblikah prekrškov po Zakonu o varstvu javnega reda in miru.

Kazalniki uspešnosti uresničevanja strateškega cilja:

* uvedene nove metode dela pri zagotavljanju javnega reda;
* število usposobljenih policistov za prepoznavo elementov prekrška vzbujanja nestrpnosti.

1. **ZAGOTAVLJANJE VARNOSTI V CESTNEM PROMETU**

Na varnost cestnega prometa vplivajo velik tranzitni promet na avtocestnem križu in dnevne migracije prebivalcev Slovenije, statistično pa so najnevarnejše regionalne oziroma glavne ceste. Zbranost voznikov med vožnjo je odvisna tudi od osebnega počutja in družbenih razmer ter vse pogostejše uporabe tehničnih sredstev med vožnjo, ne glede na to, ali gre za poklicne ali običajne voznike. Pri tem ne smemo zanemariti stanja cest. Našteti dejavniki vplivajo na stopnjo tveganja za nastanek škodljivih posledic, vse od manjše materialne škode do smrtnih žrtev.

Ne glede na vse evropsko usklajene, represivne in preventivne dejavnosti policije in drugih deležnikov za zagotavljanje varnosti cestnega prometa je večletnemu zmanjševanju v letu 2015 sledilo povečanje števila mrtvih in poškodovanih oseb v prometnih nesrečah. Na število izvedenih ukrepov zoper hujše kršitelje so vplivale tudi spremembe zakonodaje (npr. glede pridržanja voznikov in zasega vozila). Policija si mora skupaj z drugimi deležniki še naprej prizadevati za povečanje varnosti cestnega prometa. Cilj ostaja: nevarne voznike je treba čim prej izločiti iz prometa, s čimer se zmanjša nevarnost za druge udeležence v prometu in njih same.

Policija mora:

* uresničevati cilje in ukrepe iz Resolucije nacionalnega programa varnosti cestnega prometa za obdobje 2013–2022 in posodobiti zapisnik o ogledu kraja prometne nesreče ter šifrant;
* znotraj svojih pristojnosti vplivati na zmanjšanje števila mrtvih in hudo telesno poškodovanih na glavnih in regionalnih cestah ter dejavnosti usmerjati tako, da bo poskrbela za večjo varnost ranljivih skupin udeležencev v cestnem prometu;
* z (novim) inovativnim pristopom in uporabo novih tehnologij povečati učinkovitost preprečevanja hujših prekrškov ter odkrivanja nevarnih voznikov in njihovega čim prejšnjega izločanja iz prometa, pri čemer mora z vsemi razpoložljivimi tehničnimi sredstvi kar najbolj povečati svojo vidnost pri nadzoru prometa;
* optimizirati izvajanje prekrškovnih postopkov zaradi kršitev cestnoprometnih predpisov, ugotovljenih z avtomatsko obdelavo podatkov (AOP);
* vzpostaviti delovanje policije v Nacionalnem centru za upravljanje prometa.

Kazalniki uspešnosti uresničevanja strateškega cilja:

* manjše število mrtvih in hudo telesno poškodovanih oseb v prometnih nesrečah;
* optimizacija prekrškovnih postopkov na podlagi uporabe AOP;
* posodobljen zapisnik o ogledu kraja prometne nesreče in šifrant;
* vzpostavljen Nacionalni center za upravljanje prometa.

1. **VZDRŽEVANJE VARNOSTI DRŽAVNE IN ZUNANJE MEJE EVROPSKE UNIJE TER PREPREČEVANJE NEZAKONITIH MIGRACIJ**

Pričakovana vključitev Republike Hrvaške v schengensko območje do zdaj ni bila opravljena, zato načrtovane spremembe v organizaciji dela policije niso bile izvedene. Postopek vključevanja Hrvaške se nadaljuje in do njega lahko pride v prihodnjih letih (predvidoma ne prej kot konec leta 2018), zato je treba nadaljevati priprave na spremembe. Med obvladovanjem migrantskega vala od druge polovice leta 2015 do prvega trimesečja v letu 2016 je bila policija na preizkusu svojih organizacijskih in kadrovskih zmožnosti. V operativno delo so bili vključeni vsi uslužbenci policije s statusom policista, vpoklicani so bili pomožni policisti, na podlagi spremembe Zakona o obrambi pa so naloge pri varovanju državne meje opravljali tudi pripadniki Slovenske vojske. Številne izkušnje so podlaga za nadaljnje priprave policije na obvladovanje morebitnega novega migrantskega vala.

Z izjemo migrantskega vala se število nedovoljenih vstopov v RS zmanjšuje, posledično pa se zmanjšuje tudi število tujcev, vrnjenih tujim varnostnim organom na podlagi dvostranskih sporazumov. Zaradi preteklega dela policije, ciljno usmerjenega v odkrivanje nedovoljenega prebivanja, preprečevanje zlorab dovoljenj za prebivanje in učinkov vizumske liberalizacije, se je zmanjšalo tudi število ugotovljenih nedovoljenih prebivanj na območju RS. Slovenija je ciljna država za nezakonite migrante z zahodnega Balkana, za večino preostalih pa je le tranzitna država.

Zaradi povečanja varnostnih tveganj v EU (terorizem, organizirane kriminalne združbe) je treba zagotavljati večji nadzor na zunanjih mejah (tudi sistematična kontrola državljanov EU), za kar je bila sprejeta tudi ustrezna pravna podlaga. V pripravi so nove uredbe s ciljem uvedbe novih funkcionalnosti pri mejni kontroli (vstopno-izstopni sistem, ETIAS).

Policija mora:

* na podlagi Uredbe (EU) 2016/1624 Evropskega parlamenta in Sveta z dne 14. septembra 2016 o evropski mejni in obalni straži (Uradni list EU, št. L 251/1 z dne 16. septembra 2016) sodelovati pri dejavnostih agencije Frontex znotraj skupnega upravljanja zunanjih meja EU ter zagotavljati ustrezen nabor strokovnjakov in tehnične opreme;
* izvajati izravnalne ukrepe zaradi ugotavljanja nedovoljenega vstopa, preverjanja zakonitosti bivanja na ozemlju RS ter preprečevanja in odkrivanja nedovoljenih migracij in čezmejne kriminalitete, zlasti pa ohraniti raven varnosti po morebitni ukinitvi mejnih kontrol na meji z Republiko Hrvaško;
* zaradi omejevanja in preprečevanja nezakonitih migracij ter čezmejne kriminalitete spodbujati sodelovanje s policijami sosednjih držav in drugih držav članic EU, zlasti s policijami držav JV Evrope.

Kazalniki uspešnosti uresničevanja strateškega cilja:

* vzpostavljen stalni nabor strokovnjakov in tehnične opreme v skladu z uredbo o evropski mejni in obalni straži;
* število izravnalnih ukrepov in število ugotovljenih kaznivih ravnanj na njihovi podlagi;
* število in vrsta skupnih dejavnosti pod okriljem agencije Frontex ter sodelovanje s policijami drugih držav pri preprečevanju nezakonitih migracij in čezmejne kriminalitete;
* izvedba ukrepov za vzdrževanje varnosti prebivalcev in premoženja v Sloveniji, preprečevanje nezakonitih migracij ter preprečevanje in odkrivanje čezmejne kriminalitete po morebitni ukinitvi mejnih kontrol na meji z Republiko Hrvaško.

1. **UTRJEVANJE POVEZANOSTI Z LOKALNIMI SKUPNOSTMI IN DRUGIMI SUBJEKTI PRI ZAGOTAVLJANJU VARNOSTI**

Pomemben segment preprečevanja (in tudi preiskovanja) varnostnih dogodkov s škodljivimi posledicami je povezanost policije z lokalno skupnostjo in drugimi subjekti (npr. občinska redarstva, zasebne varnostne službe, nevladne organizacije, društva) ter neposreden stik s prebivalci. Nobeno sodobno komunikacijsko sredstvo ne more nadomestiti osebne komunikacije ali pozdrava prijaznega policista. Prisotnost policista v lokalnem okolju med prebivalci vpliva na boljši občutek varnosti in krepi zaupanje ljudi v policijo. Javnomnenjske raziskave kažejo, da ljudje zaupajo policiji in so kot uporabniki njenih storitev z njo zadovoljni, manj pa so zadovoljni z njeno odzivnostjo na njihove predloge in pobude za izboljšanje varnosti.

Policija mora v partnerskem odnosu z lokalno skupnostjo in drugimi subjekti spodbujati samozaščitno ravnanje, skupno preprečevanje varnostnih težav, identificiranje in odpravljanje vzrokov in pogojev za nastanek varnostih dogodkov. Prebivalce mora obveščati o varnostnih težavah v lokalni skupnosti, delu policije in možnostih preprečevanja pojavov, ki vplivajo na občutek varnosti. Kakovostno partnerstvo policiji omogoča pridobivanje informacij za zgodnje prepoznavanje varnostnih težav in z njimi povezanih tveganj.

Policija mora:

* obravnavati predloge in pobude za izboljšanje varnosti v lokalnem okolju, pobudnike pa seznaniti z nadaljnjimi dejavnostmi policije;
* okrepiti delo policije v policijskem okolišu;
* izboljšati vidnost in dostopnost policistov v lokalnem okolju.

Kazalniki uspešnosti uresničevanja strateškega cilja:

* izdelana metodologija za spremljanje dela policije v policijskem okolišu;
* izvedba projekta za povečanje vidnosti in dostopnosti policistov v lokalnih okoljih.

1. **OPTIMIZACIJA DELOVANJA POLICIJE GLEDE NA RAZPOLOŽLJIVE VIRE**

Slovenija postopno odpravlja varčevalne ukrepe v državi, učinki pa so vidni tudi v policiji. Z nabavami novih policijskih vozil in opreme se odpravljajo posledice večletnega finančnega primanjkljaja. Ker pa v prihodnje ni mogoče pričakovati znatnega povečanja finančnih sredstev za delovanje policije, bo morala ta še nadalje racionalizirati svoje poslovanje z iskanjem t. i. notranjih rezerv, prenovo delovnih procesov in organiziranostjo policijskih enot. Poleg prilagajanja razpoložljivim virom se mora policija prilagajati tudi spremenjenim družbenim okoliščinam in sodobnim varnostnim izzivom. Iz navedenih razlogov bo morala stremeti tudi k popolnitvi pomožne policije, s katero bo lahko popolnila kadrovski primanjkljaj v izrednih situacijah, ko je potrebno maksimalno angažiranje vseh kadrovskih virov.

Zakon o organiziranosti in delu v policiji[[2]](#footnote-2) (ZODPol) organu omogoča vzpostavitev specifičnega kariernega sistema, ki bo omogočal profesionalni razvoj uslužbencev ter upošteval notranja razmerja in hierarhično organiziranost. Karierni sistem naj bi preprečil negativno fluktuacijo kadrov in omogočil izkoristek kadrovskih potencialov policije, načrtovanje osebnega strokovnega razvoja in napredovanje policistov.

Policija na podlagi izboljšanja svojega poklicnega standarda, ki določa znanje, spretnosti in kompetence na VI. ravni zahtevnosti, že izvaja višješolski študijski program za policiste. Kljub odpravljanju varčevalnih ukrepov pri zaposlovanju pa glede na splošen cilj zmanjševanja števila zaposlenih v javnem sektorju še ni mogoče pričakovati postopnega širjenja kadrovskega načrta policije. Policija bo skupaj z ministrstvom morala zagotavljati ustrezen kadrovski priliv, ki bo nadomestil negativno fluktuacijo kadrov zaradi upokojevanja policistov in zaradi drugih razlogov. Kadrovski primanjkljaj v posameznih policijskih enotah se lahko zmanjša tudi s posodobitvijo organizacijske strukture policije.

Hitre družbene spremembe in tehnološki razvoj od policije zahtevajo vse večjo uporabo informacijsko-komunikacijskih sredstev. Ustrezna podpora strokovnih služb, ki skrbijo za ustrezno raven kibernetske varnosti in zanesljiv ter učinkovit informacijski sistem policije, zagotavljata nemoteno delovanje policije ter varstvo osebnih in drugih podatkov v informacijskem sistemu.

Policija mora:

* vzpostaviti učinkovit karierni sistem, ki bo omogočal načrtovanje osebnega strokovnega razvoja policistov;
* znotraj programov izobraževanja, izpopolnjevanja in usposabljanja krepiti profesionalizem, integriteto uslužbencev policije in njihovo poklicno pripadnost;
* preučiti možnosti oziroma izvajati organizacijske ukrepe za učinkovitejše delo policije;
* zagotoviti ustrezno odzivnost na varnostne dogodke, kot so iskanje pogrešanih oseb in storilcev kaznivih ravnanj, ter ustrezno odzivnost na naravne in druge nesreče,
* povečati vidnost policije na vseh področjih dela (razen kriminalistične policije), zlasti pa zmanjšati število oblik dela v civilnih oblačilih in civilnih vozilih v posameznih specializiranih enotah na državni in regionalni ravni (npr. SENP, SENDM, PPIU);
* zagotoviti ciljno število usposobljenih pomožnih policistov;
* implementirati merjenje učinkovitosti in uspešnosti policijskih enot ter razširiti in prilagoditi uporabo modelov poslovne odličnosti pri vodenju policijskih enot;
* zagotavljati varno informacijsko-komunikacijsko podporo operativnemu in analitičnemu delu policije;
* sproti napovedovati in identificirati administrativna bremena pri izvajanju novih policijskih nalog in pooblastil, uvajanju novih delovnih procesov, metod dela ali tehničnih sredstev.

Kazalniki uspešnosti uresničevanja strateškega cilja:

* vzpostavljen karierni sistem in povečana stopnja zadovoljstva zaposlenih v policiji;
* izvedeni organizacijski ukrepi za učinkovitejše delo policije;
* število usposobljenih policistov za upravljanje brezpilotnih zrakoplovov;
* število varnostnih dogodkov, na katerih so bili uporabljeni brezpilotni zrakoplovi, in delež uspešnih uporab;
* izdelana merila za delo policistov v civilnih oblačilih in civilnih vozilih v specializiranih enotah policije;
* delež belo-modrih vozil v specializiranih enotah policije;
* število usposobljenih pomožnih policistov;
* vzpostavljen sistem upravljanja kakovosti, uspešnosti in učinkovitosti policijskega dela;
* izdelana medinstitucionalna primerjava odličnosti ter število pridobljenih certifikatov kakovosti;
* število izvedenih ukrepov za povečanje kibernetske varnosti in izboljšanje informacijsko-komunikacijske podpore delovanja policije;
* število uvedenih dobrih praks na podlagi odprave ugotovljenih administrativnih bremen.

1. **KREPITEV UGLEDA POLICIJE**

Policisti pri opravljanju svojega dela in v zasebnem življenju skrbijo za varovanje in utrjevanje lastnega ugleda ter ugleda policijske organizacije. Ravnanje policista je povezano z delovnim okoljem, v katerem morajo prevladovati medsebojno spoštovanje in zaupanje ter visoka raven etične zavesti, osebnostna in poklicna integriteta. Med pomembne dejavnike, ki neposredno ali posredno vplivajo na medsebojne odnose v policijski organizaciji in na zadovoljstvo posameznika z delom policije, pa ne nazadnje spada tudi promocija policije in policijskega dela. Policija vpliva na svoj ugled tudi z zagotavljanjem urejenosti policistov in skrbjo za njihovo varnost.

Kršitve človekovih pravic in temeljnih svoboščin v policijskih postopkih negativno vplivajo na ugled policije. Za učinkovito odpravljanje ugotovljenih pomanjkljivosti in nepravilnosti, ugotovljenih v sistemskih nadzorih in postopkih reševanja pritožb zoper delo policistov, ki so v pristojnosti Direktorata za policijo in druge varnostne naloge, ali v postopkih Varuha človekovih pravic in drugih institucij, mora policija ugotovitve ustrezno implementirati v vsebine programov izobraževanja, izpopolnjevanja in usposabljanja ter policiste usposobiti za strokovno izvajanje temeljnih policijskih pooblastil, zlasti tistih, s katerimi globoko posegajo v človekove pravice in temeljne svoboščine.

Muzej slovenske policije ima dolgo muzejsko tradicijo in predstavlja kulturno dediščino ter s tem souresničuje poslanstvo policije, zato lahko po vzoru tujih policijskih muzejev tudi promovira delo policije in krepi integriteto njenih uslužbencev. Tudi Policijski orkester je v vsej svoji zgodovini pomemben pri vzpostavljanju odnosov z državljani, saj ima glasba velik povezovalni element, s katerim se policija približuje ljudem. Orkester s protokolarnimi, koncertnimi in humanitarnimi nastopi prispeva k ugledu slovenske policije (in kot protokolarni orkester tudi k ugledu RS) ter bogati slovenski kulturni prostor.

Policija mora:

* vzpostaviti standarde za nošenje osebne zaščitne opreme (zlasti zaščitnih srajc) in zagotavljati njeno ustrezno uporabo;
* vzpostaviti učinkovit in razvojno naravnan sistem izobraževanja, izpopolnjevanja in usposabljanja, ki zagotavlja visoko strokovno raven izvajanja policijskih pooblastil, s katerimi policisti najglobje posegajo v človekove pravice in temeljne svoboščine;
* zagotavljati hitro in objektivno obveščanje notranje in zunanje javnosti o opravljanju nalog policije z namenom ohranjanja ugleda policije v javnosti in zaupanja v njeno delo;
* omogočiti policijsko muzejsko dejavnost;
* promovirati sodelovanje policijskega orkestra na kulturnih dogodkih tako na lokalni kot državni ravni.

Kazalniki uspešnosti uresničevanja strateškega cilja:

* zmanjšanje števila obravnavanih odklonskih pojavov uslužbencev policije;
* sprejeti standardi za nošenje osebne zaščitne opreme;
* izboljšanje opremljenosti policistov z osebno zaščitno opremo;
* zmanjšanje števila pritožbenih postopkov in pobud varuha človekovih pravic zaradi uporabe policijskih pooblastil;
* ohranitev visoke stopnje zaupanja javnosti v policijo;
* zagotovljeni pogoji za delovanje muzeja slovenske policije in Policijskega orkestra.

**V. NAČIN IN ROK ZA PRIPRAVO SREDNJEROČNEGA NAČRTA**

Policija naj pri pripravi srednjeročnega načrta razvoja in dela policije za obdobje 2018–2022 predvidi način spremljanja kazalnikov uresničevanja ciljev, opredeli programe izvajanja usmeritev, določi kazalnike učinkovanja programov na delo in varnostne razmere ter pošlje srednjeročni načrt v sprejetje ministrici za notranje zadeve najpozneje v treh mesecih po prejemu temeljnih usmeritev.

Boštjan Šefic

državni sekretar

1. Tretji odstavek 4. člena ZODPol. [↑](#footnote-ref-1)
2. Četrti in peti odstavek 43. člena ZODPol. [↑](#footnote-ref-2)